
Αθήνα  10-08-2026

ΔΕΛΤΙΟ ΤΥΠΟΥ

ΘΕΜΑ: 2025 – Επιβεβαίωση των θέσεων της ΠΟΓΕΔΥ για ένα υβριδικό και διάτρητο σύστημα. Αναγκαία η ουσιαστική στήριξη των δημόσιων γεωτεχνικών υπηρεσιών και των πραγματικών κτηνοτρόφων.»
Η Πανελλήνια Ομοσπονδία Γεωτεχνικών Δημοσίων Υπαλλήλων (ΠΟΓΕΔΥ) αισθάνεται την υποχρέωση να αποκαταστήσει την πραγματική εικόνα σχετικά με τις πληρωμές των ενισχύσεων του ΟΣΔΕ 2025 στον τομέα της αιγοπροβατοτροφίας.
Παρά τις κυβερνητικές διαβεβαιώσεις περί «εξυγίανσης» του συστήματος, η εμπειρία των δημόσιων γεωτεχνικών που υπηρετούν στις Περιφέρειες, καθώς και των ίδιων των κτηνοτρόφων, αποδεικνύει ότι το σύστημα που εφαρμόστηκε το 2025 κάθε άλλο παρά αδιάβλητο και αποτελεσματικό υπήρξε.
Το λεγόμενο «υβριδικό» μοντέλο λειτούργησε ως μια προσωρινή και αποσπασματική λύση, χωρίς να αντιμετωπίσει τις χρόνιες αδυναμίες του συστήματος, αφήνοντας παράλληλα περιθώρια για παρατυπίες και στρεβλώσεις.
Ειδικότερα:
Διατηρήθηκε το καθεστώς των δηλώσεων χωρίς πλήρη διασταύρωση, καθώς η βάση των ελέγχων εξακολούθησε να στηρίζεται στη χειρόγραφη απογραφή, γεγονός που δεν εξαλείφει τον κίνδυνο εμφάνισης εικονικού ζωικού κεφαλαίου.
Οι ευθύνες μεταφέρθηκαν στις Δημόσιες Κτηνιατρικές Υπηρεσίες των Περιφερειών, οι οποίες, παρά τη χρόνια υποστελέχωση και την έλλειψη σύγχρονων ψηφιακών εργαλείων ιχνηλασιμότητας, κλήθηκαν να διαχειριστούν ένα ιδιαίτερα απαιτητικό έργο.
Οι εκκρεμότητες στις πληρωμές παραμένουν, καθώς οι διορθώσεις και οι εκκαθαρίσεις του ΟΣΔΕ 2025 συνεχίζονται ακόμη και σήμερα, τον Αύγουστο του 2026, με αποτέλεσμα οι πραγματικοί παραγωγοί να εξακολουθούν να υφίστανται σημαντικές καθυστερήσεις και οικονομική αβεβαιότητα.
Και στο νέο ΟΣΔΕ 2026 με τη νέα εφαρμογή Ενιαίας Αίτησης Ενίσχυσης στο πληροφοριακό σύστημα της ΑΑΔΕ, ενώ για τα αγροτεμάχια προβλέπεται η διαλειτουργικότητα και πλήθος διασταυρωτικών ελέγχων (Εθνικό Κτηματολόγιο, Δήλωση Περιουσιακής Κατάστασης, Δηλώσεις Πληροφοριακών Στοιχείων Μίσθωσης Ακίνητης Περιουσίας, Αμπελουργικό Μητρώο του Υπουργείου Αγροτικής Ανάπτυξης και Τροφίμων κ.α.), για τις κτηνοτροφικές εκμεταλλεύσεις αιγοπροβάτων που κατέχουν έως 900 ζώα άνω των 6 μηνών (δηλαδή για το 98% του συνόλου των κτηνοτροφικών εκμεταλλεύσεων της Ελλάδας) προβλέπεται η καταχώρηση του αριθμού των αιγοπροβάτων κατά δήλωση του κτηνοτρόφου και μία αντιπαραβολή με τη δική τους πάλι δήλωση - απογραφή στην Κτηνιατρική Βάση Δεδομένων κατά το στάδιο των προκαταρκτικών διασταυρωτικών ελέγχων αποσφαλμάτωσης των αιτήσεων. 
Για το 98% των  αιγοπροβατοτρόφων, δηλαδή, σύμφωνα και με τη νέα εγκύκλιο – απόφαση της ΑΑΔΕ έχεις ότι δηλώσεις. Αυτός ο αριθμός του δηλούμενου ζωικού κεφαλαίου θα μπορεί να χρησιμοποιηθεί για την κατανομή των δημόσιων βοσκοτόπων, την ενεργοποίηση των βοσκοτοπικών δικαιωμάτων και την καταβολή της βασικής ενίσχυσης, ακόμη κι αν δεν υπάρχουν στοιχεία παραγωγής γάλακτος ή κρέατος σύμφωνα με την ισχύουσα ΚΥΑ κατανομής δημόσιων βοσκοτόπων του 2025.
Η ΠΟΓΕΔΥ επισημαίνει ότι η αξιοπιστία του συστήματος των αγροτικών ενισχύσεων δεν διασφαλίζεται με αποσπασματικές παρεμβάσεις ούτε με επικοινωνιακές διακηρύξεις. Η ουσιαστική θωράκιση του ΟΣΔΕ προϋποθέτει:
· πλήρη ψηφιοποίηση και διαλειτουργικότητα των συστημάτων ελέγχου,
· επαρκή στελέχωση και ουσιαστική ενίσχυση των δημόσιων γεωτεχνικών και κτηνιατρικών υπηρεσιών,
· αποτελεσματικούς και διαφανείς ελέγχους σε όλα τα στάδια,
· προστασία των πραγματικών κτηνοτρόφων και των δημόσιων πόρων από φαινόμενα καταχρηστικών ή ψευδών δηλώσεων.
Η ΠΟΓΕΔΥ θα συνεχίσει να υπερασπίζεται τον δημόσιο χαρακτήρα των ελεγκτικών μηχανισμών, να αναδεικνύει τις πραγματικές δυσλειτουργίες του συστήματος και να διεκδικεί λύσεις που θα διασφαλίζουν τη διαφάνεια, τη νομιμότητα και τη δίκαιη κατανομή των αγροτικών ενισχύσεων προς όφελος των πραγματικών παραγωγών και της ελληνικής κτηνοτροφίας.

Για  το  Δ.Σ.

